贈故人二首
作者：馮時行
朝代：宋

paragraphs: 一日如三秋，屬君情所專。
晨風吹初春，繞屋鵲聲乾。
得非造物意，憐我徒侶單。
放晴速君歸，一笑不作難。
起携化龍竹，消散枯體酸。
矯首東山雲，行人爲我言。
言君騎紫馬，近在十里間。
溪邊古松隄，柳波梅飛殘。
疾走落巾履，歡迎許平安。
津津眉間黄，顧我一粲然。
頗云萬貔虎，枕戈卧西關。
元戎坐帷幄，花幕清晝閑。
井絡天一涯，可以加飯餐。
復出羣公詩，字字冰雪寒。
窮探到冥窈，老語角險艱。
一讀重驚歎，再讀醒昏頑。
嗟我平生心，文陣亡左旃。
遽拭涓滴眼，窺此瀛海寰。
並驅吾豈敢，愧負百且千。
尚能督租賦，用博酤酒錢。
日日與君醉，高歌易長歎。